b'\n_START_ARTICLE_\nJakov II., kralj \xc5\xa0kotske\n_START_SECTION_\n\xc5\xbdivotopis\n_START_PARAGRAPH_\nBio je jedini pre\xc5\xbeivjeli sin \xc5\xa1kotskog kralja Jakova I. i kraljice Joane Beaufort. Imao je svega \xc5\xa1est godina u trenutku o\xc4\x8deve smrti, 1437. godine, \xc5\xa1to je za posljedicu imalo sukob izme\xc4\x91u tri protivni\xc4\x8dke obitelji (Crichton, Livingstone i Douglas) oko borbe za kontrolu nad maloljetnim kraljem. Jo\xc5\xa1 jedna posljedica kraljeve malodobnosti, bilo je uru\xc5\xa1avanje kraljevskog autoriteta i vlasti te slabljenje dr\xc5\xbeave. Poslije ubojstva njegova oca, njegova majka Joan se obra\xc4\x8dunala s ubojicama svoga supruga kako bi za\xc5\xa1titila maloljetnog Jakova II. te je na kraju dala nemilosrdno mu\xc4\x8diti i smaknuti mu\xc5\xbeeva atentatora, Waltera Stewarta, grofa od Atholla._NEWLINE_Godine 1449. kralj Jakov II. vjen\xc4\x8dao se s Marijom od Gueldersa i preuzeo kraljevske du\xc5\xbenosti, nakon \xc4\x8dega mu je prva zada\xc4\x87a bila povratiti propali kraljevski autoritet. Iz tog razloga, odmah je oduzeo posjede Livingstonima i sklopio primirje s mo\xc4\x87nim Douglasima, koje je potrajalo do 1450. godine. Kada je grof William Douglas, opet ugrozio kraljevsku vlast, Jakov II. se sukobio s njime i izbo ga na smrt u velja\xc4\x8di 1452. godine. Tri godine kasnije, uni\xc5\xa1tio je Douglasove dvorce i zaplijenio njihove brojne posjede, a prihode s tih imanja iskoristio je za ja\xc4\x8danje sredi\xc5\xa1nje vlasti i unapre\xc4\x91enje sudske administracije i prava._NEWLINE_Nakon \xc5\xa1to je osigurao vlast u dr\xc5\xbeavi, okrenuo se prema jugu, gdje je opsjeo dvorac Roxburgh, posljednje englesko upori\xc5\xa1te u \xc5\xa0kotskoj, preostalo iz vremena \xc5\xa1kotskih ratova za neovisnost. Poginuo je za vrijeme opsade, u trenutku kada je eksplodirao top u njegovoj blizini. Naslijedio ga je devetogodi\xc5\xa1nji sin, Jakov III.'